Vyf gesinslede dood in huis op plaas gevind | Maroela Media
Die eenheid vir georganiseerde misdaad in die Vrystaat lei die ondersoek na die moord op vyf gesinslede op 'n plaas naby Harrismith.
Die liggame van Mgwenika John Twala (46), Sonto Selina Maloka (41) en hul drie kinders, Zama Maloka (20), Mfanafuthi Justine (17) en Nompumelelo Emily (6), is Saterdagoggend in 'n huis op die plaas gevind.
Die man en vrou se liggame is in 'n kamer langs mekaar met verskeie steekwonde elk aangetref. Hul seun en dogter, Mfanafuthi en Nompumelelo, se liggame is in dieselfde kamer gevind. Hulle het ook verskeie steekwonde opgedoen en Nompumelelo is vermoedelik ook gewurg. Die ander seun, Zama, se liggaam is in 'n ander kamer gevind. Hy het ook steekwonde opgedoen. Nadoodse ondersoeke sal gedoen word om die presiese oorsaak van dood vas te stel.
Volgens brig. Motantsi Makhele, polisiewoordvoerder, het 'n tradisionele geneser wat glo 'n afspraak met die gesin gehad het, die grusame ontdekking gemaak.
"Die tradisionele geneser het met sy aankoms by die huis glo opgemerk dat die deur nie gesluit is nie. Hy het aan die deur geklop, maar daar was geen antwoord nie. Hy het 'n ruk buite gewag en nadat niemand geantwoord het nie, het hy die deur oopgestoot en 'n hand by die sitkamerdeur sien uitsteek. Hy het die buurman in kennis gestel waarna die polisie ontbied is."
Makhele het gesê die motief vir die moorde is die stadium nog nie bekend nie en niemand is nog in hegtenis geneem nie.
Thoko Didiza, minister van landbou, grondhervorming en landelike ontwikkeling, het haar skok oor die voorval uitgespreek. Sy het die voorval as barbaars beskryf en 'n beroep op die plaaslike gemeenskap gedoen om die polisie met inligting te help sodat die skuldiges aangekeer kan word.
Sefora Ntombela, premier van die Vrystaat, het op haar beurt gesê geweldsmisdaad, veral op plase, is 'n ernstige rede tot kommer. "Ek is kwaad oor hierdie gruwelike en barbaarse daad van geweld en wil graag ons innige meegevoel betuig met die familie en vriende van die oorledenes," het die premier gesê.
Enige iemand met inligting oor die voorval word versoek om kapt. Boy Makubo te kontak by 082 332 3418 of Stop Misdaad by 08600 10111.
Hierdie een sal aandag trek. Ek hoop die skuldiges word vinnig vas getrek
En ek het dan gedink dat daar nie so iets soos plaasmoorde is nie, volgens CR en sy travante. Wat het nou verander?
Sangoma ontdek hulle na hy 'n afspraak gehad het by hulle? Hierdie mense met hulle sangoma gemors darem…